На основу члана 51а став 5 Закона о планирању и изградњи ( „Службени гласник РС“, број 72/09, 81/09-исправка, 64/10-одлука УС, 24/11, 121/12,42/13-одлука УС, 50/13-одлука УС, 98/13-одлука УС, 132/14, 145/14 и 83/18) и члана 40. став 1. тачка 17. Статута општине Медвеђа ( ''Службени гласник града Лесковца'', број 9/2019), Скупштина општине Медвеђа на седници започетој 17. јуна 2019. године, доноси

ОДЛУКУ О ГЛАВНОМ УРБАНИСТИ

ОПШТИНЕ MEДВЕЂА

Предмет уређивања

Члан 1.

Овом одлуком ближе се уређују положај, овлашћења, као и права и дужности главног урбанисте општине Медвеђа (у даљем тексту: главни урбаниста).

Права и дужности главног урбанисте

Члан 2.

Главни урбаниста:

* Координира израду просторних и урбанистичких планова које доноси Скупштина општине Медвеђа(у даљем тексту: Скупштина oпштине) у складу са законом,
* Врши координацију рада између органа надлежног за послове урбанизма и јавних предузећа и других институција укључених у поступке израде и доношења планских докумената,
* Учествује у припреми програма уређивања земљишта у делу који се односи на доношење планских докумената,
* Разматра иницијативе за доношење планских докумената и о свом ставу обавештава орган надлежан за послове урбанизма ради даљег поступања,
* Заједно са органом надлежним за послове урбанизма одређује редослед и динамику доношења планских докумената,
* Сарађује са носиоцем израде плана у циљу обезбеђивања благовременог прибављања података о постојећој планској документацији, подлогама, посебним условима за заштиту и уређење простора, стању и капацитетима инфраструктуре и других података неопходних за израду планског документа,
* Сарађује са одговорним планером, односно одговорним урбанистом у току целог поступка израде планског документа,
* Сарађује са локалним удружењима урбаниста и архитеката, као и са другим заинтересованим субјектима,
* Сарађује и размењује искуства са главним урбанистима других, а посебно суседних јединица локалне самоуправе,
* Стара се о достављању плана Централном регистру планских докумената у року и на начин утврђен законом и подзаконским актом донетим на основу закона,
* Стара се о уредном вођењу и благовременом ажурирању локалног информационог система планских докумената и стања у простору,
* Стара се о благовременом објављивању планских докумената,
* Иницира обавезу расписивања урбанистичко-архитектонског конкурса за решење локација које су од значаја за Општину Медвеђа и учествује у избору програмског, урбанистичког, композиционог или пејзажног решења за одређену локацију или идејно архитектонско решење за један или више објеката, као и партерно или пејзажно уређење делова или целине предметне локације,
* Прати стање у простору,
* Предузима и друге активностиу циљу остваривања координације у поступцима израде и доношења планских докумената.

Члан3.

Главни урбаниста има право да присуствује седницама Скупштине општине и учествује у расправи о предлогу планских докуменатакоји су на дневном реду седнице.

Овлашћења главног урбанисте

Члан 4.

У поступку израде и доношења планских докумената, главни урбаниста је овлашћен да:

* код надлежних органа и јавних служби ургира достављање тражених податaка, односно услова неопходних за израду планског документа,
* иницира покретање одговарајућег поступка против привредног друштва или другог правног лица које у поступку израде планског документа не објави сепарат и/или не достави у прописаном року тражене податке и услове за израду планског документа,
* иницира покретање одговарајућег поступка против одговорног службеног лица у надлежном органу управе ако не достави у прописаном року тражене податке и услове за израду планског документа.

Положај главног урбанисте

Члан 5.

Главни урбаниста је самосталан у свом раду и одговара за свој рад Скупштини општине.

Члан 6.

Главни урбаниста је по функцији председник Комисије за планове општине Медвеђа.

Извештаји

Члан 7.

Главни урбаниста подноси Скупштини општинередовни годишњи извештај о свом раду и стању у простору.

Главни урбаниста, по потреби, подноси посебне извештаје Скупштини општине о евентуалним проблемима у поступцима израде и доношења планских докумената са предлозима за њихово превазилажење.

Именовање

Члан 8.

Главног урбанисту именује Скупштина општине, на период од четири године, на предлог Општинског већа општине Медвеђа.

По истеку мандата, главни урбаниста може бити поново именован на ту функцију.

Предлог се подноси у писаној форми и мора бити образложен.

Услови за именовање

Члан 9.

Главни урбаниста може бити лице са стеченим високим образовањем, односно смером на академским студијама другог степена (дипломске академске студије – мастер, специјалистичке академске студије, специјалистичке струковне студије), односно на основним академским студијама у трајању од најмање пет година у области архитектуре и одговарајућом лиценцом издатом у складу са законом и најмање десет година радног искуства у области урбанистичког планирања и архитектуре.

Престанак дужности

Члан10.

Главном урбанисти престаје дужност:

1. истеком мандата ако не буде поново изабран,
2. на лични захтев,
3. разрешењем,
4. у другим случајевима утврђеним законом и другим прописима којима се уређује престанак функције, односно радног односа.

Разрешење

Члан11.

Главни урбаниста може бити разрешен дужности ако не ефикасно или несавесно обавља своју функцију.

Главног урбанисту разрешава Скупштина општине на начин и по поступку који је предвиђен за његово именовање.

Радно-правни статус

Члан 12.

Главни урбаниста може бити на сталном раду у општини.

Главни урбаниста који заснује радни однос има право на плату и друга права по основу рада, у складу са прописима о радним односима и платама у органима јединица локалне самоуправе.

За обрачун плате главног урбанисте примењује се коефицијент утврђен прописима за секретара скупштине .

Главни урбаниста који није засновао радни однос има право на накнаду за вршење функцијеу складу са актом надлежног општинског органакојим се уређују плате и друга примања изабраних, именованих и постављених лица.

Обављање стручних послова

Члан 13.

Стручне и административно-техничке послове за потребе главног урбанисте врши надлежна општинска управа (организациона јединица општинске управе надлежна за послове урбанизма*).*

Надлежна општинска управа обезбеђује просторне, материјалне и техничке услове за рад главног урбанисте.

Завршна одредба

Члан 14.

Ова одлука ступа на снагу осмог дана од дана објављивања у ''Службеном гласнику града Лесковца''.

СКУПШТИНА ОПШТИНЕ МЕДВЕЂА

06 Број: 06-25/2019/14 од 19. јуна 2019. године

 ПРЕДСЕДНИК СКУПШТИНЕ,

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Милан Стевановић, струк. менаџ.